สวัสดีค่ะ คือหนูมีเลือดออกกระปริดกระปรอยตั้งแต่วันที่ 2 ค่ะ เป็นเลือดสีน้ำตาลค่ะ ไม่มีอาการปวดท้องค่ะ รอบเดือนล่าสุดคือ วันที่11-18 พ.ค. ค่ะ หนูไปพบสูติเมื่อวันที่ 13 ที่ผ่านมาค่ะ คุณทำการตรวจภายในและอัลตราซาวน์ค่ะ ผลบอกว่ามดลูกและรังไข่ปกติดี ไม่มีอาการติดเชื้อ น่าจะเป็นเพราะคอลลาเจนที่หนูกินค่ะ คุณไม่ได้ให้ยามากินค่ะ แค่บอกว่าอีก 2-3 เดือนถ้ายังเป็นอยู่ให้มาตรวจอีกครั้ง แต่วันนี้ก็ยังมีเลือดไหลกระปริดกระปรอยอยู่ค่ะ เป็นเลือดสีแดงและหนูก็ไม่แน่ใจว่าใช่เลือดประจำเดือนรึเปล่าค่ะ เพราะครบกำหนดพอดี ถ้ามดลูกและรังไข่ปกติดี แล้วเลือดไหลเพราะอะไรหรอคะ กังวลมากค่ะ
สวัสดีค่ะ การมีเลือดออกกะปริดกะปรอย ในช่วงที่ไม่ใช่ประจำเดือนมา ถือเป็นอาการเลือดออกผิดปกติจากช่องคลอด ซึ่งอาจเกิดจากสาเหตุ เช่น- มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม เป็นต้น- มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย- มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น- มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย- ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้น- การผลิตฮอร์โมนของรังไข่ผิดปกติทั้งนี้ หากได้ไปพบสูติ-นรีแพทย์และตรวจภายในและอัลตราซาวด์แล้ว ไม่พบความผิดปกติอะไร ก็น่าจะเกิดจากการผลิตฮอร์โมนของรังไข่ที่ผิดปกติ หรืออาหารเสริมที่ทาน ซึ่งอาจมีฮอร์โมนผสมอยู่ได้ ดังนั้น ในเบื้องต้น แนะนำควรหยุดทานอาหารเสริมคอลลาเจนไปก่อน หากหยุดทานแล้ว ยังคงมีเลือดไหลกะกริดกะปรอยเรื่อยๆ ควรปรึกษาแพทย์หรือเภสัชกร เพื่อทานยาปรับฮอร์โมน หรืออาจทานยาคุมกำเนิดก็ได้ค่ะ หากไม่ได้มีข้อห้ามอะไร